จังหวะดีเก็บของ
วันที่ 13 ก.ค. ดัชนีหุ้นจะมีโอกาสปรับตัวลงต่อ
18 ส.ค. 2554

วันที่ 13 ก.ค. ดัชนีหุ้นจะมีโอกาสปรับตัวลงต่อ 
รับแรงกดดันวิกฤตหนี้ยุโรปปะทุในวงกว้าง นักลงทุนต่างชาติและสถาบันทิ้งหนัก
นายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.ฟาร์อีสท์ กล่าวว่า ดัชนีหุ้นลงแรงรอบนี้เป็นโอกาสดีที่จะเข้ามาเก็บหุ้นของผู้ลงทุนที่พลาดการซื้อของก่อนจะมีการเลือกตั้ง แม้ว่าตลาดหุ้นทั่วโลกยังมีความกังวลเรื่องวิกฤตหนี้ของประเทศอิตาลีอยู่ก็ตาม
“ยังเชื่อว่าหุ้นในเดือน ก.ค.นี้ ดัชนีจะมีโอกาสขึ้นแตะระดับ 1,100 จุดได้ หากมีการจัดตั้งรัฐบาลชุดใหม่ได้เร็วและการบริหารเศรษฐกิจตามนโยบายที่ได้หาเสียงไว้ น่าจะทำให้ดัชนีตอบรับไปในเชิงบวก” 
ทั้งนี้ มองกรอบการเคลื่อนไหวระยะสั้น แนวรับอยู่ที่ 1,050 จุด และแนวต้านที่ระดับ 1,071 จุด 
สำหรับกลุ่มที่แนะนำให้เข้าลงทุนยังเป็นกลุ่มหลักขนาดใหญ่หนีไม่พ้นหุ้นพลังงาน ธนาคารพาณิชย์ อาหาร และบริษัทที่ภาพกำไรสุทธิแข็งแกร่ง 
มาร์เก็ตติง กล่าวว่า หุ้นยังอยู่ในช่วงวิกฤตนี้ นักลงทุนนิยมเก็งกำไรหุ้นตัวเล็กมากขึ้น แต่ก็มีความเสี่ยงมากเช่นกัน เนื่องจากราคาหุ้นของหลายบริษัทปรับตัวขึ้นมามากแล้ว ดังนั้นในช่วงที่หุ้นตัวใหญ่ทรุดลงหนัก นักลงทุนน่าจะเลือกหุ้นที่มีพื้นฐานแข็งถือลงทุนจะดีกว่า เนื่องจากนักวิเคราะห์ส่วนใหญ่ยังมีความมั่นใจว่าปลายปีนี้ดัชนีจะมีโอกาสขึ้นไปถึง 1,200 จุดได้ สะท้อนว่าราคาหุ้นตัวใหญ่ยังมีโอกาสปรับตัวขึ้นต่อเนื่องได้
ตลาดหุ้นวันที่ 12 ก.ค. ตลาดหุ้นแดงเถือกทั่วโลก แต่ดัชนีหุ้นไทยปรับตัวลงเพียง 1.38% หรือลดลง 14.85 จุด ปิดที่ระดับ 1,062.39 จุด ท่ามกลางมูลค่าการซื้อขายเบาบาง 28,201 ล้านบาท อย่างไรก็ตามนักลงทุนต่างชาติกลับมาขายรุนแรงถึง 2,965 ล้านบาท ผสมสถาบันในประเทศทิ้งต่อ 1,069 ล้านบาท และบัญชี บล.ขาย 482 ล้านบาท ส่วนรายย่อยช้อนอยู่เจ้าเดียว 4,516 ล้านบาท